Распачалася святочная дзея з экскурсу ў гісторыю. Некалі ў далёкім 1925 годзе ў вёсцы Каўгары ў памяшканні былой канторы спіртзавода быў арганізаваны фельчарска-акушэрскі пункт. Займаў ён усяго два пакоі: адзін — для прыёму, другі — для чакання. Арганізатарам установы быў таленавіты фельчар Кандрацій Мікалаевіч Папкоўскі. Лячэбна-прафілактычная работа, вы-пісванне рэцэптаў, лячэнне травамі — такія функцыі выконваў спецыяліст у той час. У 1927 годзе ФАП быў пераведзены ў мястэчка Дараганава, праз 10 гадоў заснаваўся ўрачэбны пункт. У часіны ваеннага ліхалецця лячэбная ўстанова не дзейнічала, а з вызваленнем раёна ад фашыстаў у Дараганаве з’явілася бальніца на 10 ложкаў — насупраць сучаснага чыгуначнага вакзала. Працавалася цяжка: не хапала медыкаментаў, інвентару, спецадзення. У 1969 годзе тут стала ўжо 35 коек. Галоўным урачом быў Ян Iосіфавіч Станкевіч — чалавек абавязковы і дысцыплінаваны, чуллівы да чужога болю. З 1965 па 2002 год бальніца і амбулаторыя знаходзіліся ў старым будынку па вуліцы Амбулаторнай — яго наступная рэканструкцыя памагала Дараганаўшчыне займець сваю царкву.